**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի ԹԻՎ 2169-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| 1. **Ֆինանսների նախարարություն** | 02.05.2022  01/8-3/7388-2022 |
| Ուսումնասիրելով Ձեր 18.04.2022թ. N ՄՆ//10581-2022 գրությամբ ներկայացված «Հայաստանի Հանրապետության կառավարության 2021 թվականի դեկտեմբերի 23-ի N 2169-Լ որոշման մեջ լրացում կատարելու մասին» ՀՀ կառավարության որոշման նախագիծը (Այսուհետ՝ Նախագիծ), հայտնում ենք հետևյալը.  Նախագծով սահմանվում է, որ ընտանիքում 3-րդ և յուրաքանչյուր հաջորդ երեխայի ծննդյան կապակցությամբ տրվող դրամական աջակցության գումարը չի կարող արգելադրվել (դրվել արգելանքի տակ), բռնագանձվել կամ հաշվանցվել հաճախորդի պարտավորությունների դիմաց:  Այս կարգավորման առնչությամբ հայտնում ենք, որ սոցիալական աջակցության գումարների նկատմամբ բռնագանձում կատարելու անթույլատրելիությունը իր պաշտպանությունն է գտել «Դատական ակտերի հարկադիր կատարման մասին» օրենքի «Դրամական գումարները, որոնց վրա չի կարող բռնագանձում տարածվել» վերտառությամբ 60-րդ հոդվածի լույսի ներքո: Ավելին, տվյալ իրավանորմով սահմանված կանոնները կանոնակարգում են ոչ միայն կատարողական թերթով, այլ նաև «Վարչարարության հիմունքների և վարչական վարույթի մասին» օրենքի 88-րդ հոդվածի հիման վրա ներկայացված կատարման վերաբերյալ գրությամբ կամ կատարողական մակագրության թերթով բռնագանձում կատարելու անթույլատրելի դեպքերը, որտեղ ամրագրված է նաև սոցիալական աջակցությամբ տրամադրված գումարների բռնագանձման անթույլատրելիությունը:  Ամբողջ վերոգրյալի հաշվառմամբ գտնում ենք, որ Նախագծում առաջարկվող լրացումը կատարելու անհրաժեշտությունը պարզաբանման անհրաժեշտություն ունի: | Ընդունվել է ի գիտություն։  Հարկ է նկատի ունենալ, որ «Դատական ակտերի հարկադիր կատարման մասին» օրենքի 60-րդ հոդվածով նախատեսված է որ կատարողական թերթով, «Վարչարարության հիմունքների և վարչական վարույթի մասին» Հայաստանի Հանրապետության օրենքի 88-րդ հոդվածի հիման վրա ներկայացված կատարման վերաբերյալ գրությամբ կամ կատարողական մակագրության թերթով բռնագանձում չի կարող տարածվել այն դրամական գումարների վրա, որոնք վճարվում են որպես պետական նպաստ կամ սոցիալական աջակցություն։ Այս տեսակետից հարկ է նկատի ունենալ, որ տվյալ վճարատեսակը սահմանված չէ «Պետական նպաստների մասին» օրենքով կամ «Սոցիալական աջակցության մասին» օրենքով (իրավունքը սահմանված է Կառավարության 2021 թվականի դեկտեմբերի 23-ի N 2169-Լ որոշմամբ)։  Ըստ այդմ, «Դատական ակտերի հարկադիր կատարման մասին» օրենքի 60-րդ հոդվածի կարգավորումները չեն տարածվում տվյալ վճարատեսակի վրա, ինչով պայմանավորված էլ անհրաժեշտություն է առաջացել համապատասխան փոփոխություն կատարել խնդրո առարկա որոշման մեջ։ |
| 1. **Կենտրոնական բանկ** | 27.04.2022  15.1-07/0128-22 |
| «Հայաստանի Հանրապետության կառավարության 2021 թվականի դեկտեմբերի 23-ի թիվ 2169-Լ որոշման մեջ լրացում կատարելու մասին» ՀՀ կառավարության որոշման նախագծի (այսուհետ՝ Նախագիծ) առնչությամբ հայտնում ենք հետևյալը․  Ընտանիքում 3-րդ և յուրաքանչյուր հաջորդ նոր ծնված երեխայի ծննդյան կապակցությամբ դրամական աջակցությունը փոխանցվում է Հայաստանի Հանրապետության քաղաքացիական օրենսգրքի 928.9-րդ հոդվածի 1-ին մասով սահմանված հատուկ բանկային հաշվի՝ սոցիալական ապահովության հաշվի միջոցով։  Բոլոր բանկային հատուկ հաշիվների, այդ թվում՝ սոցիալական ապահովության հաշվի դեպքում դրանցում ներդրված միջոցները չեն կարող գրավադրվել, արգելադրվել (դրվել արգելանքի տակ), բռնագանձվել հաճախորդի պարտավորությունների դիմաց կամ հաճախորդի սնանկության դեպքում հանդիսանալ պարտավորությունների կատարման համար լուծարային միջոց, բացառությամբ կոնկրետ հաշվի համար նախատեսված դեպքերի։  Հետևաբար՝ սոցիալական ապահովության հատուկ հաշվում առկա միջոցները արդեն իսկ պաշտպանված են Քաղաքացիական օրենսգրքի վերոնշյալ դրույթներով։  Միաժամանակ, նկատի ունենալով, որ Նախագծում կատարվող փոփոխությունը առավել հստակ է դարձնում դրամական աջակցության գումարների արգելադրմանը կամ բռնագանձմանն առնչվող հարաբերությունները, Կենտրոնական բանկի չի առարկում նախատեսվող փոփոխությանը։ | Ընդունվել է ի գիտություն։  Հարկ է նկատի ունենալ, որ պետական բյուջեից տրվող վճարատեսակներից կատարողական թերթիկի հիման վրա պահում կարող է կատարվել տվյալ վճարատեսակի՝ մինչև համապատասխան բանկ ուղարկելը։  Ըստ այդմ, անհրաժեշտություն է առաջացել հստակեցնել, որ դրամական օգնության գումարը չի կարող բռնագանձվել։  Բացի այդ, Հայաստանի Հանրապետության քաղաքացիական օրենսգրքի 928.9-րդ հոդվածի համաձայն՝ Սոցիալական ապահովության հաշվին մուտքագրված (առկա) միջոցները արգելադրվելու (արգելանքի տակ դրվելու), բռնագանձվելու կամ հաճախորդի պարտավորությունների դիմաց հաշվանցվելու հետ կապված հարաբերությունները կարգավորվում են Հայաստանի Հանրապետության օրենքով:  Այսինքն, այնուհանդերձ, Սոցիալական ապահովության հաշվին մուտքագրված (առկա) միջոցները կարող են արգելադրվել, բռնագանձվել։  Ըստ այդմ, նախագծով առաջարկվող կարգավորումն անհրաժեշտ է։ |
| 1. **Արդարադատության նախարարություն** | 18.05.2022  /27.3/21678-2022 |
| «Հայաստանի Հանրապետության կառավարության 2021 թվականի դեկտեմբերի 23-ի թիվ 2169-Լ որոշման մեջ լրացում կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.  1. «Նորմատիվ իրավական ակտերի մասին» օրենքի 6-րդ հոդվածի 5-րդ մասի համաձայն՝ փորձաքննության ներկայացվող նորմատիվ իրավական ակտին կցվող հիմնավորման մեջ շարադրվում են կարգավորման ենթակա ոլորտի կամ խնդրի սահմանումը, առկա իրավիճակը (եթե կիրառելի է), կարգավորման նպատակները, ակնկալվող արդյունքը, ակտի նորմատիվ բնույթի հիմնավորվածությունը:  Մինչդեռ, Նախագծին կից ներկայացված հիմնավորումից հնարավոր չէ լիարժեք գնահատել ներկայացված նախագծի արդյունավետությունը, քանի որ բացակայում են ընթացիկ իրավիճակի, խնդիրների, տվյալ բնագավառում իրականացվող քաղաքականության, կարգավորման նպատակի և ակնկալվող արդյունքի համապատասխան վերլուծությունները:  Մասնավորապես, Նախագծի 1-ին կետով նախատեսվում է *Հայաստանի Հանրապետության կառավարության 2021 թվականի**դեկտեմբերի 23‑ի «Ընտանիքում 3-րդ և յուրաքանչյուր հաջորդ նոր ծնված երեխայի ծննդյան կապակցությամբ դրամական աջակցություն նշանակելու և վճարելու կարգը հաստատելու մասին» թիվ 2169-Լ որոշմամբ հաստատված հավելվածը լրացնել հետևյալ բովանդակությամբ 38-րդ կետով.*  *«38․ Սույն կարգով սահմանված դրամական աջակցության գումարը չի կարող արգելադրվել (դրվել արգելանքի տակ), բռնագանձվել կամ հաշվանցվել հաճախորդի պարտավորությունների դիմաց:»,* սակայն Նախագծին կից ներկայացված հիմնավորման մեջ բացակայում են նշված կարգավորման ընդունման անհրաժեշտության վերաբերյալ հիմնավորումները:  Հետևաբար՝ Նախագիծն ունի լրացուցիչ հիմնավորման կարիք: | Առաջարկությունն ընդունվել է։  Նախագծի հիմնավորումը լրամշակվել է։ |
| 2. Անհրաժեշտ է Նախագծում «-Ն» տառը փոխարինել «Լ» տառով՝ հիմք ընդունելով «Նորմատիվ իրավական ակտերի մասին» օրենքի 34-րդ հոդվածի 2-րդ մասը, որի համաձայն՝ *նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով:* | Առաջարկությունն ընդունվել է։  Նախագծում «-Ն» տառը փոխարինվել է «Լ» տառով։ |
| 3. Անհրաժեշտ է Նախագծի 2-րդ կետում «հրապարակմանը» բառից առաջ լրացնել «պաշտոնական» բառը՝ հիմք ընդունելով «Նորմատիվ իրավական ակտերի մասին» օրենքի 25-րդ հոդվածի կարգավորումները: | Առաջարկությունն ընդունվել է։  Նախագծի 2-րդ կետում «հրապարակմանը» բառից առաջ լրացվել է «պաշտոնական» բառը։ |
| Նախագիծը e-draft կայքում դրվել է հանրային քննարկման |  |